題龍眠畫騎射拖毬戲
作者：樓鑰
朝代：宋

paragraphs: 綠楊幾枝插平沙，柔梢裊裊隨風斜。
紅綃去地不及尺，錦袍壯士斫鬃射。
橫磨箭鋒滿分靶，一箭正截紅綃下。
前騎長纓拖繡毬，後騎射中如星流。
繡毬飛䃂最難射，十中三四稱爲優。
元豐策士集英殿，金門應奉人方倦。
日長因過衛士班，飛騎如雲人馬健。
駕幸寶津知有日，窮景馳驅欣縱觀。
龍眠胸中空萬馬，駭目洞心千萬變。
追圖大槩寫當時，至今想象如親見。
靜中似有叱咤聲，墨淡猶疑錦繡眩。
閑窗撫卷三太息，五紀胡塵暗畿甸。
安得士馬有如此，長驅爲决單于戰。